Lars Løkke Rasmussen (V), 2010-01-20:
Tak for det.
Først økonomien.
Det har vi kunnet gøre takket være den økonomiske politik, der har været ført, i perioden op til at krisen opstod, med en gældsnedbringelse, som har gjort det ansvarligt i en periode at køre med ret voldsomme underskud, hvilket har muliggjort, at vi har kunnet fremrykke investeringer på et historisk højt niveau, og at den fuldt finansierede skatteomlægning, som Folketinget vedtog sidste år, også kan fases ind i en form, hvor den til en start understøtter danskernes økonomi.
Samlet set betyder det, at vi har ført noget nær Europas mest ekspansive krisepolitik, og at den har virket.
Vi har taget toppen af arbejdsløsheden.
Hvor vi ville have set lodret stigende kurver, så har vi, nuvel, set en stigning i arbejdsløshedstallet, det medgiver jeg, og det vil pågå en tid endnu, men sammenlignet med stort set ethvert andet land i Europa har vi relativt flade stigningstakter.
Vi har trukket på kassekreditten for at holde gang i samfundets hjul, og i længden kan vi selvfølgelig ikke blive ved med at lave så store træk, som vi laver nu.
Fra 2008 til 2010 har vi jo set et omslag i den offentlige saldo fra et overskud til et underskud med et spænd på 155 mia. kr.
Det er ganske dramatisk, og det betyder, at vores renteudgifter stiger.
Det er en stor udfordring, som vi snart skal tage fat på.
Regeringen fremlægger derfor til februar et konvergensprogram.
Det vil vise, at Danmark som andre europæiske lande får brug for i årene, der kommer, at konsolidere vores økonomi.
Vores udfordring vil være markant mindre end en stribe andre europæiske landes, men det rokker ikke ved, at udfordringen vil være der og kommer til at påvirke de økonomiske rammevilkår for årene fremover, og kommer til at lægge en restriktiv ramme for de kommende aftaler om kommunernes og regionernes økonomi og for det finanslovforslag, der fremlægges til august.
Det andet emne, jeg gerne vil trække frem, er terrortruslen mod Danmark.
Danmark er et terrormål.
Det er vi nødt til at være ærlige om, og det er vi nødt til at indrette os på.
Det betyder to ting.
Det betyder for det første, at vi skal skærpe vores efterforskning, vi skal skærpe vores forebyggelse, vi skal skærpe vores beskyttelse af potentielle terrormål.
Og det gør vi.
Regeringen har oprustet Politiets Efterretningstjeneste, så den nu ligger i den absolutte top i Europa, en efterretningstjeneste, der med stor dygtighed forfølger sagerne, så vi jo også i Danmark ser flere straffesager mod terrorister og om terrorisme, end man gør i en række andre europæiske lande.
Vi har vedtaget to terrorpakker.
Aktuelt pågår der i Justitsministeriet en gennemgang af den eksisterende terrorlovgivning for at se, om der er behov for justeringer. Så vi gør, hvad der er muligt, og vi er parate til at gøre mere.
Men jeg er også nødt til helt ærligt og åbent at sige, at vi hverken kan bevilge os ud af eller lovgive os ud af terrortruslen.
Den er desværre kommet for at blive.
Og det betyder så for det andet – og det er det signal, jeg gerne vil sende, og som jeg også håber at jeg kan få bred opbakning til, for jeg tror, det har stor værdi, hvis vi sammen kan sende det signal – at vi skal passe på, at vi ikke kommer til at leve vores liv i angstens skygge.
Jeg kan jo ikke diktere, hvilke auktionshuse der skal sælge hvilke kunstværker, og jeg kan ikke diktere, hvilke frisører der skal klippe hvilke kunder.
Det kan jeg ikke.
Men jeg vil gerne benytte lejligheden til at advare mod den form for selvcensur eller stigmatisering, som jeg synes vi begynder at se nogle spæde tegn på.
Det må ikke få lov at vokse sig stort.
Der findes desværre ikke den lov, der findes ikke den pengepung, der er stor nok til at sikre, at vi kan komme fri, totalt fri, af trusselsbilledet, og derfor er det så vigtigt, at vi er ærlige i vores kommunikation, men det er også vigtigt, at vi alle sammen ranker ryggen og ikke lever vores liv i angst.
Det er et signal, jeg gerne vil sende, og det ville glæde mig meget, hvis det er et signal, som et samlet Folketing kan stå bag at sende til den danske befolkning.
Det tror jeg der er brug for.